## Odluka Ustavnog suda Republike Hrvatske broj: U-VIIA-2819/2009 od 10. lipnja 2009.

### NN 68/2009 (15.6.2009.), Odluka Ustavnog suda Republike Hrvatske broj: U-VIIA-2819/2009 od 10. lipnja 2009.

68 15.06.2009 Odluka Ustavnog suda Republike Hrvatske broj: U-VIIA-2819/2009 od 10. lipnja 2009.

USTAVNI SUD REPUBLIKE HRVATSKE

1662

Ustavni sud Republike Hrvatske, u Trećem vijeću za rješavanje izbornih sporova, u sastavu sudac Marko Babić, predsjednik Vijeća, te suci Mario Jelušić i Miroslav Šeparović, članovi Vijeća, odlučujući o žalbi za zaštitu izbornog prava u izbornom sporu Slobodana Bjelobabe, kandidata Samostalne demokratske srpske stranke za načelnika Općine Udbina, na sjednici održanoj 10. lipnja 2009. godine, jednoglasno je donio

ODLUKU

I. Usvaja se žalba Slobodana Bjelobabe, kandidata Samostalne demokratske srpske stranke, Općinske organizacije Udbina i poništavaju se:

– rješenje Županijskog izbornog povjerenstva Ličko-senjske županije broj: Ls-128/09 od 3. lipnja 2009. i

– odluka Općinskog izbornog povjerenstva Općine Udbina broj: 110/09 od 1. lipnja 2009. o objavi rezultata izbora za izbor načelnika Općine Udbina.

II. Utvrđuje se da su na izborima za načelnika Općine Udbina održanima 31. svibnja 2009. (drugi krug) kandidati Slobodan Bjelobaba i Ivan Pešut dobili jednak broj glasova, svaki po 579 glasova.

III. Izbori za načelnika Općine Udbina (treći krug) održat će se u nedjelju 14. lipnja 2009. godine.

IV. Ova odluka objavit će se u »Narodnim novinama«.

Obrazloženje

1. Slobodan Bjelobaba, kandidat Samostalne demokratske srpske stranke za načelnika Općine Udbina (u daljnjem tekstu: žalitelj) podnio je žalbu protiv rješenja Županijskog izbornog povjerenstva Ličko-senjske županije (u daljnjem tekstu: ŽIP) broj: Ls-128/09 od 3. lipnja 2009. kojim je, pod točkom I. izreke, odbijen njegov prigovor podnesen protiv Odluke Općinskog izbornog povjerenstva Općine Udbina (u daljnjem tekstu: OIP) o objavi rezultata izbora za izbor načelnika Općine Udbina broj: 110/09 od 1. lipnja 2009. godine. Točkom II. izreke ŽIP je po službenoj dužnosti izmijenio navedenu odluku OIP-a tako da glasi:

»1. Županijsko izborno povjerenstvo Ličko-senjske županije utvrđuje da općina Udbina ima ukupno 2.892 birača i da je glasovalo 1.186 birača, odnosno 41,01%, od čega je bilo 1.156 ili 97,47% važećih glasova, dok je nevažećih listića bilo 30 ili 2,53%.

2. Kandidati/kandidatkinje dobili su slijedeći broj glasova:

1. IVAN PEŠUT 579 glasova 48,82%
zamjenik kandidata ELIZABETA DRAGIČEVIĆ
HRVATSKA DEMOKRATSKA ZAJEDNICA – HDZ
HRVATSKA SELJAČKA STRANKA – HSS

2. SLOBODAN BJELOBABA 577 glasova 48,65%
zamjenik kandidata MILAN UZELAC
SAMOSTALNA DEMOKRATSKA SRPSKA STRANKA – SDSS

3. Na temelju čl. 37. st. 1. Zakona o izborima općinskih načelnika, gradonačelnika, župana i gradonačelnika Grada Zagreba

za načelnika Općine Udbina izabran je

IVAN PEŠUT

a za zamjenicu načelnika izabrana je

ELIZABETA DRAGIČEVIĆ«.

Točkom III. izreke osporenog rješenja ŽIP-a određeno je da će se rješenje objaviti na isti način na koji je objavljena Odluka OIP-a o objavi rezultata izbora za izbor načelnika Općine Udbina broj: 110/09 od 1. lipnja 2009., te na oglasnoj ploči Ličko-senjske županije.

Prvotnom odlukom OIP-a o objavi rezultata izbora za izbor načelnika Općine Udbina, koja je izmijenjena osporenim rješenjem ŽIP-a, bilo je utvrđeno:

»I. Općinsko izborno povjerenstvo utvrđuje da općina Udbina ima ukupno 2.892 birača i da je glasovalo 1.186 birača, odnosno 41,01%, od čega je bilo 1.155 ili 97,39% važećih glasova, dok je nevažećih bilo 31 ili 2,61%.

II. Kandidat/kandidatkinje dobili su slijedeći broj glasova:

1. IVAN PEŠUT 578 glasova 48,74%
zamjenik kandidata ELIZABETA DRAGIČEVIĆ
HRVATSKA DEMOKRATSKA ZAJEDNICA – HDZ
HRVATSKA SELJAČKA STRANKA – HSS

2. SLOBODAN BJELOBABA 577 glasova 48,65%
zamjenik kandidata MILAN UZELAC
SAMOSTALNA DEMOKRATSKA SRPSKA STRANKA – SDSS

III. Na temelju članka 37. stavka 1. Zakona o izborima općinskih načelnika, gradonačelnika, župana i gradonačelnika Grada Zagreba

za načelnika Općine Udbina izabran je

IVAN PEŠUT

a za zamjenicu načelnika izabran je

1. ELIZABETA DRAGIČEVIĆ«.

Do razlike u jednom glasu između odluke OIP-a i rješenja ŽIP-a došlo je zbog toga što je ŽIP ocijenio važećim glasački listić serijskog broja 0002293, kojeg je OIP ocijenio nevažećim.

2. Žalitelj ističe da je u prigovoru protiv odluke OIP-a naveo niz povreda procesnih i materijalnih pravila izbornog postupka koje su se sastojale u obavljanju radnji za koje OIP nije bio nadležan, a koje je, osim toga, obavljao protivno zakonom predviđenom slijedu izbornih radnji. Žalitelj smatra da ŽIP nije sankcionirao takvo postupanje niti je uvažio sve njegove argumente iz prigovora, koje ponavlja u žalbi. U bitnome ističe da su birački odbori dostavili OIP-u izborni materijal prema kojem je rezultat izbora bio sljedeći: žalitelj je imao 579 glasova, a Ivan Pešut 578, pri čemu je bilo 1.157 važećih i 29 nevažeća listića. O takvim izbornim rezultatima i pobjedi žalitelja obaviješteno je Državno izborno povjerenstvo (u daljnjem tekstu: DIP) koje je takve rezultate objavilo na svojim internet stranicama a to su prenijeli i mediji. Prije potpisivanja zapisnika o radu, član proširenog sastava OIP-a iz redova HDZ-a tražio je provjeru nevažećih glasačkih listića »što predsjednica prihvaća uz provjeru svih glasačkih listića«.

Žalitelj smatra da član proširenog sastava OIP-a nije bio nadležan podnositi (usmene) primjedbe na temelju članka 85. Zakona o izboru općinskih načelnika, gradonačelnika, župana i gradonačelnika Grada Zagreba (»Narodne novine« broj 109/07. i 125/08., u daljnjem tekstu: ZIONGŽ). Također smatra da »zakon ne daje ovlaštenje izbornom povjerenstvu da ponovo broji listiće, a bez članova biračkog odbora, da upisuje nove rezultate u zapisnike o radu biračkih odbora i da prihvaća usmene primjedbe kao legitimne prigovore«.

Žalitelj nadalje navodi da je ŽIP potvrdio »nezakoniti nalaz OIP-a« o (ne)važećim listićima »nadglasavanjem« te je pored toga važećim utvrdio i glasački listić serijskog broja 0002293 koji je popunjen na način da je zaokružen redni broj 2. kandidat Ivan Pešut, a ispod tiskanog dijela listića napisano je »glasai za čovijeka«. Žalitelj smatra neprihvatljivim pisanje poruka na glasačkom listiću, jer se time može dovesti u dvojbu birački odbor oko izražene volje birača, pa se pravilnim, prema mišljenju žalitelja, može smatrati jedino proglašavanje tog glasačkog listića nevažećim.

Što se tiče ostalih »spornih« glasačkih listića žalitelj smatra da je onaj na kojem je stavljen kružić između broja 1. i imena žalitelja (serijskog broja 0002103) važeći, kao i onaj na kojem je zaokružen broj 1., a prekrižen kandidat pod rednim brojem 2. (serijskog broja 0000043). Oba listića birački odbori ocijenili su važećima, za razliku od OIP-a i ŽIP-a koji su ih ocijenili nevažećima.

Dva listića (serijskog broja 0001008 i 0001002) na kojima je zaokruženo skraćeno ime političke stranke žalitelj smatra nevažećima, jer je riječ o neposrednom izboru općinskog načelnika, dakle, o neposrednom izboru osobe, a ne političke stranke, pa bi »bilo teže razabrati pravu volju birača u slučajevima listića gdje je zaokruženo skraćeno ime jedne političke stranke u koaliciji«.

Žalitelj predlaže da Ustavni sud poništi rješenje ŽIP-a i odluku OIP-a te žalitelja proglasi pobjednikom izbora »temeljem pravilno utvrđenih rezultata na osnovu zapisnika o radu biračkih odbora«.

Žalba je djelomice osnovana.

3. Rješavajući o prigovoru žalitelja ŽIP je pribavio očitovanje OIP-a te izvršio uvid u sporne glasačke listiće. U vezi s prigovorom žalitelja o nenadležnosti OIP-a, ŽIP je istaknuo da je prema članku 33. Zakona o izboru članova predstavničkih tijela jedinica lokalne i područne (regionalne) samouprave (»Narodne novine« broj 33/01., 10/02. – odluka Ustavnog suda Republike Hrvatske broj: U-I-39/2002, 155/02. – članak 43. stavak 2. Ustavnog zakona o pravima nacionalnih manjina, 45/03., 43/04. – odluka Ustavnog suda Republike Hrvatske broj: U-I-2494/2002, 40/05., 44/05. – pročišćeni tekst i 109/07., u daljnjem tekstu: ZIPT) koji se analogno primjenjuje i na izbor općinskih načelnika, gradonačelnika, župana i gradonačelnika Grada Zagreba, obveza općinskih i gradskih izbornih povjerenstava da vrše nadzor nad radom biračkih odbora.

Uvidom u sporne glasačke listiće ŽIP je utvrdio važećima sljedeće glasačke listiće:

1) 0000188 – zaokružen je redni broj 1., a ispod tekstualnog dijela listića (to jest, ispod imena i prezimena kandidata i njihovih zamjenika te naziva i skraćenog naziva političkih stranaka koje ih predlažu) nalazi se neraspoznatljiv znak;

2) 0001008 – zaokružen je skraćeni naziv jedne od političkih stranaka koja je predložila kandidata pod brojem 2 (HDZ);

3) 0001002 – zaokružen je skraćeni naziv jedne od političkih stranaka koja je predložila kandidata pod brojem 2 (HDZ);

4) 0001076 – zaokružen je redni broj 2., a pored tekstualnog dijela koji se odnosi na kandidata pod 1. (s desne strane) stavljen je znak upitnika;

5) 0002293 – zaokružen je redni broj 2., a ispod tekstualnog dijela listića napisan je tekst »glasai za čovijeka«.

ŽIP smatra da se iz tih glasačkih listića sa sigurnošću može utvrditi za kojeg je kandidata birač glasovao.

Nevažećima je ŽIP ocijenio sljedeće glasačke listiće:

1) 0000043 – zaokružen je redni broj 1., a tekstualni dio koji se odnosi na kandidata pod rednim brojem 2. (ime i prezime kandidata i njegovog zamjenika te naziva i skraćenog naziva političkih stranaka koje ih predlažu) prekrižen je znakom X;

2) 0002103 – iznad riječi »kandidat« – kandidata pod rednim brojem 1. – stavljen je znak nepravilne kružnice koja se naslanja na početna slova riječi »kandidat« (na glasačkom listiću nema drugih oznaka).

Budući da je glasački listić serijskog broja 0002293, kojeg je OIP ocijenio nevažećim, ŽIP ocijenio važećim, točkom II. izreke ŽIP je izmijenio Odluku OIP-a o objavi rezultata izbora za izbor načelnika općine Udbina po službenoj dužnosti, na temelju članka 35. ZIPT-a u vezi s člankom 44. ZIONGŽ-a.

4. U povodu žalbe žalitelja, Ustavni sud je od ŽIP-a zatražio dostavu cjelokupne izborne dokumentacije u izvorniku te očitovanje svakog pojedinog člana svih biračkih odbora i svakog pojedinog člana OIP-a vezano uz način prebrojavanja glasačkih listića i utvrđivanje važećih i nevažećih listića.

Ustavnom sudu dostavljeno je očitovanje člana biračkog odbora biračkog mjesta broj 4 Zdravka Čorka, člana biračkog odbora biračkog mjesta broj 2 Branke Paun, te očitovanje članova OIP-a Tijane Jelić, Mila Došena, Mladena Vujića, Luke Tuka i Sandre Struić.

Uvidom u osporenu odluku OIP-a i osporeno rješenje ŽIP-a, te nakon prebrojavanja svih glasačkih listića (u izvorniku) i pregleda svih zapisnika o radu biračkih odbora i zapisnika o radu OIP-a, koji su Ustavnom sudu dostavljeni 8. lipnja 2009., Ustavni sud je utvrdio sljedeće činjenice (po biračkim mjestima 1, 2, 4 i 3):

a) BIRAČKO MJESTO 1

Birački odbor utvrdio je 289 važećih i 5 nevažećih listića. Kandidat Slobodan Bjelobaba dobio je 247 glasova, a kandidat Ivan Pešut 42.

U kuverti koja sadržava nevažeće glasačke listiće nalazi ih se 5:

0000125 – napisan je nepravilan krug ispred rednog broja 1.

0000148 – zaokružena su oba redna broja

0000157 – zaokružena su oba redna broja

0000256 – zaokružena su oba redna broja

0000271 – prekrižena su oba redna broja.

U kuverti koja sadržava važeće glasačke listiće za kandidata Slobodana Bjelobabu nalazi se 245 listića, jer je 2 listića (od 247 utvrđenih po biračkom odboru) izdvojio OIP:

0000188 – zaokružen je redni broj 1., a ispod tekstualnog dijela listića nalazi se neraspoznatljiv znak, i

0000043 – zaokružen je redni broj 1., a tekstualni dio koji se odnosi na kandidata pod rednim brojem 2. (ime i prezime kandidata i njegovog zamjenika te naziv i skraćeni naziv političkih stranaka koje ih predlažu) prekrižen je znakom X.

OIP je glasački listić 0000188 ocijenio važećim, a 0000043 nevažećim.

U kuverti koja sadržava važeće glasačke listiće za kandidata Ivana Pešuta nalazi se 42 listića.

U skladu s navedenim utvrđenjima OIP-a, predsjednica tog izbornog povjerenstva rukom je prepravila zapisnik o radu biračkog odbora te je navela: važećih 288, nevažećih 6, kandidat Slobodan Bjelobaba 246.

ŽIP je potvrdio ocjenu OIP-a o važećim i nevažećim listićima na tom biračkom mjestu.

b) BIRAČKO MJESTO 2

Birački odbor utvrdio je 502 važeća i 19 nevažećih listića. Kandidat Slobodan Bjelobaba dobio je 122 glasa, a kandidat Ivan Pešut 380.

U kuverti koja sadržava nevažeće glasačke listiće nalazi ih se 18:

0001479, 0001181, 0001182, 0001088, 0001191, 0001095, 0001190, 0001415, 0001211, 0001325, 0001309, 0001474, 0001449 – zaokružena su ili prekrižena oba redna broja

0001326 – zaokružena su oba redna broja jednim krugom

0001410 – zaokružena su oba redna broja i prekrižena vodoravnom linijom oba kandidata

0001291 – prekrižen je cijeli glasački listić (preko cijelog listića je znak X)

0001287 – prekrižen je redni broj 1., a zaokružen je redni broj 2.

0001238 – prekriženi su jednim znakom X oba kandidata (tekstualni dio listića).

Iz kuverte koja sadržava nevažeće glasačke listiće OIP je izdvojio jedan listić utvrdivši ga važećim:

0001008 – zaokružen je skraćeni naziv jedne od političkih stranaka koja je predložila kandidata pod rednim brojem 2. (HDZ).

U kuverti koja sadržava važeće glasačke listiće za kandidata Slobodana Bjelobabu nalazi se 122 listića.

U kuverti koja sadržava važeće glasačke listiće za kandidata Ivana Pešuta nalazi se 378 listića, jer je OIP izdvojio 2 listića kao sporna:

0001002 – zaokružen je skraćeni naziv jedne od političkih stranaka koja je predložila kandidata pod brojem 2 (HDZ)

0001076 – zaokružen je redni broj 2., a pored tekstualnog dijela koji se odnosi na kandidata pod 1. (s desne strane) stavljen je znak upitnika.

I OIP je oba listića ocijenio važećima.

U skladu s navedenim utvrđenjima OIP-a, predsjednica tog izbornog povjerenstva rukom je prepravila zapisnik o radu biračkog odbora te je navela: važećih 503, nevažećih 18, kandidat Ivan Pešut 381.

c) BIRAČKO MJESTO 4 (116)

Birački odbor utvrdio je 262 važeća i 5 nevažećih listića. Kandidat Slobodan Bjelobaba dobio je 209 glasova, a kandidat Ivan Pešut 53 glasa.

U kuverti koja sadržava nevažeće glasačke listiće nalazi ih se 5:

0002225- zaokružen je redni broj 1., a redni broj 2. i riječi u nastavku (kandidat Ivan Pešut) prekriženi su vodoravnom linijom

0002364 – zaokružena su oba redna broja

0002363 – zaokružena su oba redna broja

0002143 – zaokružena su oba redna broja, a s desne strane po završetku imena i prezimena kandidata Slobodana Bjelobabe i njegovog zamjenika nalazi se precrtana kružnica

0002250 – neispunjen listić.

U kuverti koja sadržava važeće glasačke listiće nalaze se dva omota:

– u omotu koja sadržava važeće glasačke listiće za kandidata Slobodana Bjelobabu nalazi se 208 listića, jer je OIP jedan izdvojio kao sporan:

0002103 – iznad riječi »kandidat« – kandidata pod rednim brojem 1. – stavljen je znak nepravilne kružnice koja se naslanja na početna slova riječi »kandidat« (na glasačkom listiću nema drugih oznaka)

OIP je taj glasački listić ocijenio nevažećim.

– u omotu koja sadržava važeće glasačke listiće za kandidata Ivana Pešuta nalazi se 52 listića, jer je OIP jedan izdvojio kao sporan:

0002293 – zaokružen je redni broj 2., a ispod tekstualnog dijela listića napisan je tekst »glasai za čovijeka«.

OIP je taj glasački listić ocijenio nevažećim, a ŽIP ga je ocijenio važećim.

U skladu s navedenim utvrđenjima OIP-a, predsjednica tog izbornog povjerenstva rukom je prepravila zapisnik o radu biračkog odbora te je navela: važećih 260, nevažećih 7, kandidat Slobodan Bjelobaba 208, kandidat Ivan Pešut 52.

d) BIRAČKO MJESTO 3 (115)

Birački odbor utvrdio je 104 važeća listića i nijedan nevažeći. Kandidat Slobodan Bjelobaba dobio je 1 glas, a kandidat Ivan Pešut 103.

U kuverti koja sadržava važeće glasačke listiće za kandidata Slobodana Bjelobabu nalazi se 1 listić.

U kuverti koja sadržava važeće glasačke listiće za kandidata Ivana Pešuta nalazi se 103 listića.

5. Članak 52. ZIONGŽ-a glasi:

Važeći glasački listić je listić iz kojeg se na siguran i nedvojben način može utvrditi kandidat za kojeg je birač glasovao.

Članak 53. ZIONGŽ-a glasi:

Nevažeći glasački listić je:

– nepopunjeni glasački listić,

– listić iz kojega se ne može sigurno i nedvojbeno utvrditi za koga je birač glasovao,

– listić na kome je birač glasovao za dva ili više kandidata.

6. Ustavni sud podsjeća da postoji ustaljena ustavnosudska praksa vezana uz mjerila za utvrđivanje glasačkih listića važećima odnosno nevažećima.

Ustavni sud u prvom redu utvrđuje važećima sljedeće glasačke listiće koje je i ŽIP utvrdio važećima: 0000188, 0001008, 0001002, 0001076, 0002293.

Nasuprot tvrdnjama žalitelja, dakle, važeći su i oni glasački listići koji su popunjeni na način da je zaokružen samo skraćeni naziv političke stranke koja je predložila kandidata. To je pravno stajalište Ustavni sud izrazio u rješenjima broj: U-VII-356/1997 od 18. travnja 1997. i broj: U-VII-381/1997 od 23. travnja 1997. (»Narodne novine« broj 44/97.), te u odluci broj: U-VIIA-2838/2009 od 6. lipnja 2009. U konkretnom je slučaju riječ o glasačkim listićima serijskih brojeva 0001008 i 0001002.

Nadalje, Ustavni sud je u rješenju broj: U-VII-381/1997 zauzeo pravno stajalište da se nevažećima smatraju oni glasački listići na kojima je stavljen kružić izvan odnosno udaljen od imena kandidata. U konkretnom je slučaju riječ o glasačkom listiću serijskog broja 0002103 s biračkog mjesta 4 (116), kojeg je OIP pravilno ocijenio nevažećim.

Konačno, Ustavni sud utvrđuje važećim i glasački listić serijskog broja 0000043 kojeg su OIP i ŽIP ocijenili nevažećim, a koji je popunjen na način da je zaokružen redni broj 1., a tekstualni dio koji se odnosi na kandidata pod rednim brojem 2. (ime i prezime kandidata i njegovog zamjenika te naziv i skraćeni naziv političkih stranaka koje ih predlažu) prekrižen je znakom X.

Slično tome, važeći je i glasački listić serijskog broja 0002225, koji je popunjen na način da je zaokružen redni broj 1., a redni broj 2. i riječi u nastavku (»kandidat Ivan Pešut«) prekriženi su vodoravnom linijom. Taj su glasački listić s biračkog mjesta 4 (116) nevažećim ocijenili birački odbor, OIP i ŽIP.

Prema stajalištu Ustavnog suda, iz oba prethodno opisana glasačka listića na nedvojben se način može utvrditi volja birača, odnosno za kojeg je kandidata birač glasovao.

7. Slijedom navedenog, Ustavni sud zaključno utvrđuje da su na izborima za načelnika Općine Udbina održanim 31. svibnja 2009. (drugi krug) kandidati Slobodan Bjelobaba i Ivan Pešut dobili jednak broj glasova, svaki po 579 glasova birača.

Budući da su u drugom krugu izbora oba kandidata dobila jednak broj glasova, izbori se, sukladno članku 37. stavku 2. ZIONGŽ-a, moraju ponoviti u trećem krugu izbora s istim kandidatima na način i po postupku propisanom za drugi krug izbora.

8. Ustavni sud je na temelju članka 128. alineje 9. Ustava i članka 87. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst) odlučio kao u izreci.

Objava ove odluke temelji se na članku 29. stavku 1. Ustavnog zakona o Ustavnom sudu Republike Hrvatske.

Broj: U-VIIA-2819/2009

Zagreb, 10. lipnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Marko Babić, v. r.

Odluka, NN 68/2009-1662